Scouting

Scouting, Scouts, padvinderij of verkennerij (Scouting in 't Ingels) is 'n door Baden-Powell opgeriechte internationaal jeugorganisatie, boevaan ouch takke in Nederland en Belsj bestoon. In Nederland woort veur 1973 Scouting in algemeine en protestantse kringe 'padvinderij' en in kathelieke kringe 'verkennerij' genump, tegenwoordeg zien dees terme awwerwèts en sprik me euver Scouting. In Vlaandere woort en weurt allein mer gesproke euver (Jong)Verkenners en (Jong)Gidsen.

Wereldwied is Scouting de groetste jeug- en jongere-organisatie mèt in totaal oongeveer 38 miljoen lede, verdeilt euver zoe'n 160 len. In väöl len weurt nog ondersjeid gemaak tusse Verkenners en Gidse. Dit zien respectievelijk de jonges- en meidskesvereiniginge. 't Speul is dèks min of mie geliek en in väöl len kinne ze oondertösse gemingde gróppe of speltakke. De tradities versjèlle nog wel. De mieste scoutsvereiniginge in de wereld zien vereinig in de euverkoepelende World Organisation of the Scout Movement (WOSM) en/of The World Association of Girl Guides and Girl Scouts (WAGGGS).

categorie:jeugvereniginge